CELEX: E2012C0265
Language: mt
Date: 2012-07-05 00:00:00
Title: Deċiżjoni tal-Awtorità ta' Sorveljanza tal-EFTA Nru 265/12/COL tal- 5 ta’ Lulju 2012 biex tapprova l-pjan ta' kontinġenza ippreżentat min-Norveġja għall-mard eżotiku elenkat fl-annimali akkwatiċi

8.11.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 340/4
            
         DEĊIŻJONI TAL-AWTORITÀ TA' SORVELJANZA TAL-EFTA
   Nru 265/12/COL
   tal-5 ta’ Lulju 2012
   biex tapprova l-pjan ta' kontinġenza ippreżentat min-Norveġja għall-mard eżotiku elenkat fl-annimali akkwatiċi
   2012/C 340/03
   L-AWTORITÀ TA’ SORVELJANZA TAL-EFTA
   Wara li kkunsidrat l-Att imsemmi fil-punt 8a tal-Parti 3.1 tal-Kapitolu I tal-Anness I tal-Ftehim taż-ŻEE,
   Id-Direttiva tal-Kunsill 2006/88/KE tal-24 ta’ Ottubru 2006 dwar il-ħtiġiet tas-saħħa tal-annimali għall-annimali tal-akkwakultura u l-prodotti tagħhom, u dwar il-prevenzjoni u l-kontroll ta’ ċertu mard f'annimali akkwatiċi (1) kif ikkoreġuta u emendata.
   Wara li kkunsidrat id-Deċiżjoni tal-Kulleġġ Nru 259/12/COL li tagħti s-setgħa lill-Membru tal-Kulleġġ kompetenti biex jadotta din id-deċiżjoni,
   Billi:
   B'konformità mal-Artikolu 47(1) tad-Direttiva 2006/88/KE, in-Norveġja fasslet pjan ta' kontinġenza għall-mard eżotiku elenkat fl-annimali akkwatiċi.
   Fit-30 ta' Ġunju 2011, kif mitlub mill-Artikolu 47(4) tad-Direttiva 2006/88/KE, in-Norveġja ppreżentat pjan ta' kontinġenza għall-approvazzjoni tal-Awtorità.
   B'kollaborazzjoni mill-qrib mal-Kummissjoni Ewropea, l-Awtorità eżaminat il-pjan ta' kontinġenza għall-mard eżotiku elenkat fl-annimali akkwatiċi.
   Barra minn hekk, f'April tal-2012, l-Awtorità wettqet missjoni fin-Norveġja dwar il-pjanijiet ta' kontinġenza.
   L-eżaminazzjoni u l-investigazzjonijiet tal-Awtorità li wettqet matul il-missjoni fin-Norveġja wrew li l-pjan ta' kontinġenza ppreżentat min-Norveġja jissodisfa r-rekwiżiti tal-Artikolu 47 u l-Anness VII tad-Direttiva 2006/88/KE.
   L-Awtorità, bid-Deċiżjoni tagħha Nru 259/12/COL irreferiet il-kwistjoni lill-Kumitat Veterinarju tal-EFTA li jassisti l-Awtorità ta' Sorveljanza tal-EFTA. Il-Kumitat approva unanimament il-proposta li ressqet l-Awtorità. B’konsegwenza ta’ dan, il-miżuri previsti f’din id-Deċiżjoni huma skont l-opinjoni unanima tal-Kumitat Veterinarju tal-EFTA li jassisti lill-Awtorità ta’ Sorveljanza tal-EFTA u t-test finali tal-miżuri baqa’ mhux mibdul.
   Għalhekk hu f'loku li l-pjan ta' kontinġenza ippreżentat min-Norveġja għall-mard eżotiku elenkat fl-annimali akkwatiċi jiġi approvat.
   ADOTTAT DIN ID-DEĊIŻJONI:
   Artikolu 1
   Il-pjan ta' kontinġenza ippreżentat min-Norveġja għall-mard eżotiku elenkat fl-annimali akkwatiċi hu b'dan approvat.
   Artikolu 2
   Din id-Deċiżjoni għandha tidħol fis-seħħ fil-5 ta' Lulju 2012.
   Artikolu 3
   Din id-Deċiżjoni hi indirizzata lin-Norveġja.
   Artikolu 4
   Din id-Deċiżjoni hija awtentika bl-Ingliż.
   
      Magħmul fi Brussell, il-5 ta’ Lulju 2012.
      
         
            Għall-Awtorità ta’ Sorveljanza ta' l-EFTA
         
         Sverrir Haukur GUNNLAUGSSON
         
            Membru tal-Kulleġġ
         
         Florence SIMONETTI
         
            Aġent Direttur
         
      
   
   
      (1)  ĠU L 328, 24.11.2006, p. 14 u s-Suppliment taż-ŻEE Nru 32, 17.6.2010, p. 1 bl-Islandiż u Nru 35, 23.6.2011, p. 44 bin-Norveġiż.